《修竹诗寄沈公辅》
明代·王洪

修竹一何盛，生此南山岑。苍松冠其阳，灵芝蔽其阴。

蟠地下冥漠，干云上萧森。凉飙飒然至，清籁时自吟。

幽响振虚谷，秀色滋远林。丹山有奇乌，昆崙有珍禽。

羽翼何葳蕤，翻飞此岖嵚。交鸣泬寥外，共栖苍翠深。

离离啄佳实，𡄸𡄸和好音。坐阅岁时久，岂为霜霰侵。

桃李发春墟，容冶竞追寻。夫容亦窈窕，媚此秋江浔。

时至岂无华，岁寒难比心。猗猗诚为美，亭亭良所钦。

因之赋淇澳，永言谐素襟。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。